Diari Oficial de la Generalitat Valenciana


Sumari del DOGV 4677, del 26-01-2004 (2004/406)

ORDE de 29 de desembre de 2003, de la Conselleria de Benestar Social per la qual es regula la declaració d'interés social per a actes de caràcter científic que tinguen lloc a la Comunitat Valenciana.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/12/29/(1)/dof/vci/html**

### Dades del document

Número de DOGV
:   4677

Data del DOGV
:   26-01-2004

Secció del DOGV
:   I. DISPOSICIONS GENERALS

Número del document
:   2004/406


Data del document
:   29-12-2003

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * investigació científica
    * legislació
    * integració social
    * servei social

ORDE de 29 de desembre de 2003, de la Conselleria de Benestar Social per la qual es regula la declaració d'interés social per a actes de caràcter científic que tinguen lloc a la Comunitat Valenciana. [2004/X406]
  
Un dels objectius de la Conselleria de Benestar Social consistix a fomentar el desenrotllament d'estudis i d'investigacions científiques en l'àmbit de la protecció i de la promoció de les persones i els col·lectius desfavorits, la qualitat de vida i la cohesió social. Com a instrument de suport a les iniciatives, tant públiques com privades, que es realitzen en matèria de desenrotllament cientificotècnic en el dit àmbit, resulta necessari l'establiment d'una norma que regule la declaració d'interés social a la Comunitat Valenciana.
  
En conseqüència, tenint en compte que el decret 7/2003, de 21 de juny, del president de la Generalitat, assigna a la Conselleria de Benestar Social les competències en matèria de polítiques de prestació sociosanitària, d'immigració, de servicis socials, de discapacitats, de família, de menor i d'adopcions, de dona i joventut, i a l'empara de l'article 44 de la Llei 5/1983, de 30 de desembre, de Govern Valencià, esta disposa:
  
Article primer. Objecte
  
La Conselleria de Benestar Social podrà reconéixer la declaració d'interés social a aquelles activitats de caràcter extraordinari que tinguen lloc a la Comunitat Valenciana, organitzades per entitats de naturalesa pública o privada, i l'objecte de la qual siga l'ampliació, la promoció i la difusió de coneixements científics i tècnics relacionats amb la integració social de la població immigrant, els servicis socials, la integració de les persones discapacitades, la protecció i la promoció de la família, el menor, la dona i la joventut, així com amb la qualitat de vida, i la cohesió i el benestar social, sempre que reunisquen els requisits establits en la present orde.
  
Article segon. Sol·licitud
  
Podran sol·licitar la declaració d'interés social les entitats de caràcter públic o privat, legalment constituïdes, que acrediten tindre personalitat jurídica i competència cientificoformativa per a les activitats esmentades en l'article anterior i que es desenvolupen en l'àmbit territorial de la Comunitat Valenciana.
  
La sol·licitud, segons model que s'acompanya, es presentarà davant la Conselleria de Benestar Social, en qualsevol dels seus servicis, centrals o territorials, o bé a través dels procediments previstos per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La sol·licitud de declaració d'interés social haurà de presentar-se almenys 60 dies abans de la data de realització de l'acte científic corresponent, i s'acompanyarà de la documentació que s'indica en l'article següent.
  
Article tercer. Documentació
  
La sol·licitud es presentarà acompanyada de les següents dades i documentació:
  
- Dades de l'activitat científica per a la qual se sol·licita la declaració d'interés social:
  
- Data i lloc de realització de l'acte.
  
- Programa cientificotècnic de l'activitat
  
- Comité científic o direcció tècnica
  
- Currículum professional del responsable de l'activitat
  
- Pressupost econòmic detallat, amb expressió de la quota d'inscripció establida
  
- Fonts de finançament i patrocinador de l'activitat
  
- Destinataris, finalitat i objectius perseguits per l'activitat
  
- Dades de l'entitat organitzadora:
  
- Denominació de l'entitat organitzadora
  
- Document acreditatiu de la seua constitució
  
- Domicili social i domicili a efectes de notificacions
  
- Nombre de socis o membres que la integren
  
- Publicacions que edita
  
- Activitats organitzades i/o declarades d'interés social.
  
Article quart. Comissió de Valoració
  
1. La sol·licitud, junt amb la documentació presentada, serà estudiada per una Comissió de Valoració, que podrà requerir a l'entitat sol·licitant tota aquella informació i documentació que considere necessàries per a valorar adequadament l'activitat.
  
2. La Comissió de Valoració estarà formada per:
  
- Un representant de la Secretaria Autonòmica de Prestacions Sociosanitàries de la Conselleria de Benestar Social, designat pel titular d'esta,
  
- Un representant de la Sotssecretaria de la Conselleria de Benestar Social, designat pel titular d'esta.
  
- Un representant de la Direcció General de la Conselleria de Benestar Social, que, en cada cas concret, resulte afectada per la matèria objecte de reconeixement, designat pel titular d'esta.
  
- Un tècnic de la Secretaria General Administrativa de la Conselleria de Benestar Social, que actuarà com a secretari de la Comissió, designat pel seu titular
  
3. La Comissió podrà demanar, si fóra necessari, l'assessorament addicional d'experts en la matèria.
  
4. La Comissió utilitzarà com els següents criteris per a la valoració de les sol·licituds:
  
- Repercussió de l'activitat a la Comunitat Valenciana, valorada segons el nombre d'inscripcions previst o d'institucions participants.
  
- Els continguts del programa científic i el caràcter innovador dels temes que s'aborden.
  
- L'eficàcia quant als objectius de difusió, d'expansió, de promoció de coneixements i tècniques relacionades amb el benestar social.
  
- La facilitat de participació en les institucions de caràcter cientificotècnic de la Comunitat Valenciana relacionades amb el benestar social.
  
- Que els beneficiaris de l'experiència pertanyen o estiguen relacionats amb l'àmbit de les prestacions socials.
  
5. La Comissió de Valoració elaborarà un acta d'avaluació, a la vista de la qual elevarà proposta de reconeixement de la declaració d'interés social a favor de l'entitat i per a l'activitat sol·licitada, o de denegació d'esta, a l'òrgan competent per a resoldre.
  
Article quint. Resolució
  
1. Serà competent per a la resolució de l'expedient de sol·licitud de declaració d'interés social la consellera de Benestar Social, òrgan superior de més alta autoritat jeràrquica de la Conselleria de Benestar Social, d'acord amb l'article 35 de la Llei de Govern i l'article 5 del Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social.
  
2. La resolució se subjectarà al termini màxim de dos mesos des de la data de presentació per l'entitat interessada de la documentació completa esmentada en l'article tercer o de la que si és procedent li fóra requerida per la Comissió als efectes previstos en l'article quart.
  
3. La resolució no implicarà cap identificació per part de la Conselleria de Benestar Social amb el contingut de l'activitat reconeguda.
  
4. En el cas d'activitats periòdiques, la resolució tindrà validesa únicament per a l'edició sol·licitada.
  
5. La resolució concedint o denegant el reconeixement de l'interés social de l'activitat serà notificada a l'entitat sol·licitant pels mitjans legalment previstos en el termini de deu dies.
  
6. El reconeixement de la declaració d'interés social implica el compromís, per a l'entitat organitzadora, de remetre a la Conselleria de Benestar Social les conclusions de l'acte, dins dels 60 dies següents a la seua finalització.
  
7. La utilització indeguda del títol concedit per la present disposició, donarà lloc a la revocació del reconeixement per l'òrgan que el va concedir, amb el previ requeriment a l'entitat, reservant-se en este cas la Conselleria de Benestar Social l'exercici de les accions legals oportunes.
  
Article sext. Drets
  
1. El reconeixement de la declaració d'interés social per part de la Conselleria de Benestar Social donarà lloc a les facultats següents:
  
- Emprar el títol atorgat únicament i exclusivament en la documentació de l'activitat.
  
- Utilitzar l'expressió ?Reconegut d'interés social per la Conselleria de Benestar Social de la Generalitat Valenciana?, en el material publicitari de l'activitat.
  
- L'ús dels anagrames oficials de la Generalitat Valenciana requerirà l'expressa autorització de la Conselleria de Benestar Social, per a això l'Entitat haurà de fer-ho constar expressament en la sol·licitud presentada.
  
- Fruir de les possibles desgravacions que les lleis reconeguen a favor d'estos actes.
  
Article sèptim. Publicitat del títol
  
Sense perjuí del que establix els articles anteriors, i a efectes si és procedent de la promoció, la difusió o la informació sobre les activitats reconegudes, s'aplicaran els preceptes corresponents de la Llei 34/1998, d'11 de novembre, General de Publicitat, particularment en els seus títols I, II i IV.
  
Article octau. Recursos
  
La resolució de l'expedient posarà fi a la via administrativa, i contra esta podrà l'interessat interposar el corresponent recurs contenciós administratiu.
  
DISPOSICIÓ ADDICIONAL
  
Queden delegades en el secretari autonòmic de Prestacions Sociosanitàries de la Conselleria de Benestar Social les competències que sobre resolució dels expedients i denegació de la declaració d'interés social s'atribuïxen a la consellera de Benestar Social de la Comunitat Valenciana.
  
DISPOSICIÓ TRANSITÒRIA
  
Els actes cientificotècnics que, en matèria social, hagen de realitzar-se durant els 90 dies posteriors a l'entrada en vigor d'esta orde podran acollir-se als beneficis d'esta sense que s'aplique el termini d'antelació exigit en l'article segon.
  
DISPOSICIONS FINALS
  
Primera. El secretari autonòmic de Prestacions Sociosanitàries aprovarà si és procedent les instruccions necessàries per al desenrotllament i l'aplicació de la present orde.
  
Segona. Esta disposició entrarà en vigor l'endemà de la publicació en el Diari Oficial de la Generalitat Valenciana.
  
València, 29 de desembre de 2003
  
La consellera de Benestar Social,


Còpia Permalink ELI